În iunie 2021, UE și SUA au înființat Consiliul pentru comerț și tehnologie, care s-a reunit pentru prima dată la Pittsburgh la 29 septembrie 2021 și a convenit cu privire la o declarație comună ambițioasă, care include și cooperarea în materie de control al exporturilor. Unul dintre cele zece grupuri de lucru are ca obiect de activitate controlul exporturilor, schimbul de informații și lucrările pe teme cum ar fi evoluțiile legislative și în materie de reglementare, evaluarea riscurilor și bunele practici referitoare la acordarea licențelor, precum și abordările privind asigurarea conformității și a respectării legislației de către industrie. În plus, acest grup de lucru urmărește să promoveze abordări convergente în materie de control al tehnologiilor sensibile cu dublă utilizare și să desfășoare activități comune de informare a industriei cu privire la controlul exporturilor de produse cu dublă utilizare.

Comisia a coordonat un schimb de informații între statele membre în cadrul DUCG cu privire la măsurile naționale de punere în aplicare și a actualizat, cu sprijinul DUCG, nota de informare privind măsurile naționale .

Odată cu intrarea în vigoare a noului regulament, în septembrie 2021, DUCG a început să lucreze la punerea în aplicare a acestuia, convenind asupra unui schimb periodic de informații. De exemplu, Comisia a invitat statele membre din cadrul DUCG să inițieze un proces de reflecție asupra noilor dispoziții prevăzute de regulament, care impun publicarea măsurilor naționale și a listelor naționale de control (articolele 9 și 10).

Comisia, cu sprijinul DUCG, a colectat informații cu privire la datele referitoare la licențe, pentru a oferi o imagine de ansamblu asupra punerii în aplicare a controalelor exporturilor și pentru a spori transparența publică în ceea ce privește controalele exporturilor UE de produse cu dublă utilizare (la elaborarea prezentului raport anual au fost utilizate datele agregate la nivelul UE pentru 2020).

În 2020, DUCG a efectuat un schimb tehnic de informații referitoare la aplicarea controalelor privind tehnologiile de supraveghere cibernetică. Datele colectate de la statele membre indică o scădere a numărului de licențe pentru exportul acestor tehnologii (a se vedea tabelul 1), în 2020 fiind emise, în total, 39 de licențe pentru produsele de supraveghere cibernetică incluse pe listă. În aceeași perioadă s-au emis 32 de refuzuri pentru produse de securitate cibernetică.

Tabelul 1: Numărul de licențe individuale pentru produse de supraveghere cibernetică incluse pe listă.

3.2. Schimbul tehnic de informații – probleme legate de punerea în aplicare

Sub coordonarea Comisiei, DUCG a luat inițiative pentru a aborda anumite aspecte tehnice legate de punerea în aplicare și a înființat grupuri de experți specifice pentru implementarea cerințelor prevăzute de noul regulament.

Autoritățile competente ale statelor membre din cadrul DUCG au oferit expertiză tehnică pentru a sprijini actualizările listei de control a UE și s-au angajat în discuții cu privire la o serie de aspecte specifice legate de punerea în aplicare, cum ar fi nevoia de a îmbunătăți schimbul de informații în cadrul autorizațiilor generale de export ale UE (EU General Export Authorisations – EUGEA) și al licențelor globale sau elaborarea unui mecanism de consultare între autoritățile competente cu privire la informațiile privind exportatorii care utilizează licențe globale.

În ceea ce privește grupurile de experți tehnici, al căror rol este recunoscut în prezent în noul regulament, a fost reactivat Grupul de experți în tehnologia de supraveghere (Surveillance Technology Expert Group – STEG), iar mandatul acestuia a fost revizuit astfel încât să reflecte noile dispoziții prevăzute de regulament. STEG permite experților din statele membre să contribuie la dezvoltarea controalelor UE privind exporturile de tehnologii de supraveghere cibernetică. Mandatul STEG implică schimbul de informații privind riscurile asociate exporturilor de produse de supraveghere cibernetică și discuții tehnice privind anumite produse de supraveghere cibernetică, precum și elaborarea de orientări privind diligența necesară pentru exportatori. În 2021, experții au făcut schimburi de informații relevante privind anumite produse, cum ar fi centrele de monitorizare și soluțiile de păstrare a datelor (data retention solution – DRS), vehiculele de supraveghere și sistemele de telefonie VOIP – ca parte a procesului de reexaminare, din punct de vedere tehnic, a potențialelor tehnologii de supraveghere cibernetică.

Grupul de experți tehnici privind elaborarea de orientări pentru cercetarea în domeniul produselor cu dublă utilizare (Technical Expert Group on the development of guidelines for dual use research – TEG-DUR) a finalizat orientările UE privind programele interne de asigurare a conformității pentru cercetarea care implică produse cu dublă utilizare, care se aplică, de asemenea, transferului de tehnologie și cunoștințelor asociate cu cercetarea respectivă. Orientările menționate au fost adoptate în septembrie 2021 sub forma unei recomandări a Comisiei și au scopul de a ajuta cercetătorii, directorii departamentelor de cercetare și personalul responsabil cu asigurarea conformității din universități și din organizațiile de cercetare să identifice, să gestioneze și să atenueze riscurile asociate colaborării cu parteneri situați în afara UE (sau cu cercetători din afara UE) în cadrul unor proiecte de cercetare care pot face în mod efectiv obiectul controalelor exporturilor de produse cu dublă utilizare. Orientările UE servesc drept instrument de referință comun pentru autoritățile competente ale statelor membre, fiind utilizat la elaborarea unor programe specifice de informare și în luarea deciziilor privind acordarea autorizațiilor de export pentru produsele cu dublă utilizare enumerate în anexa I la regulament. Orientările nu au caracter obligatoriu, iar organizațiile de cercetare și cercetătorii au în continuare responsabilitatea de a respecta obligațiile care le revin în temeiul regulamentului. Ulterior, DUCG a început să elaboreze un plan de acțiuni pentru a sprijini punerea în aplicare și monitorizarea orientărilor.